ศรัทธาไม่เงียบ

ศรัทธาไม่เงียบ เป็นภาพยนตร์ดราม่าประวัติศาสตร์ย้อนยุคที่ออกฉายเมื่อปี 2016 ซึ่งกำกับโดยมาร์ติน สกอร์เซซี และเขียนบทร่วมกันโดย เจย์ ค็อกส์และสกอร์เซซี ดัดแปลงจากนวนิยายปี 1966 เรื่อง Silence เขียนโดย ชูซากุ เอ็นโด มีฉากเป็นเมืองนางาซากิ ประเทศญี่ปุ่น ถ่ายทำในไต้หวันและไทเป นำแสดงโดย แอนดรูว์ การ์ฟิลด์, อดัม ไดรฟ์เวอร์, เลียม นีสัน, ทาดาโนบุ อาซาโนะ และเคียรัน ไฮนส์ เล่าเรื่องของบาทหลวงคณะเยสุอิตสองคนที่เดินทางจากประเทศโปรตุเกสไปยังประเทศญี่ปุ่นยุคเอโดะ เพื่อตามหาบาทหลวง Cristóvão Ferreira ผู้เป็นอาจารย์ที่หายสาบสูญไป และเพื่อเผยแผ่ศาสนาคริสต์นิกายโรมันคาทอลิก ช่วงเวลานั้นเป็นช่วงหลังจากกบฎชิมาบาระ (1637-1638) ที่มีต่อรัฐบาลโชกุนโทกูงาวะ ทำให้มีการห้ามประชาชนชาวญี่ปุ่นนับถือศาสนาคริสต์ ทำให้ประชาชนเหล่านี้ต้องหลบซ่อนตัวจากเจ้าหน้าที่ทางการ

สกอร์เซซี พัฒนาโครงการสร้างภาพยนตร์เรื่องนี้มากว่า 25 ปี ถือเป็นความใฝ่ฝันส่วนตัวของเขา ซึ่งในที่สุดก็ได้ออกฉายครั้งแรกในโรมเมื่อ 29 พฤศจิกายน 2016 และออกฉายทั่วประเทศสหรัฐอเมริกาเมื่อ 23 ธันวาคม 2016 สถาบันภาพยนตร์อเมริกาได้เลือกศรัทธาไม่เงียบให้เป็นภาพยนตร์แห่งปีเรื่องหนึ่ง นอกจากนี้ยังได้รับการเสนอชื่อเข้าชิงรางวัลออสการ์สาขาถ่ายภาพยอดเยี่ยมในงานประกาศรางวัลออสการ์ครั้งที่ 89 อีกด้วย

ภาพยนตร์เรื่องนี้เป็นภาพยนตร์ลำดับที่สามของ สกอร์เซซี ที่เล่าเรื่องของคนในศาสนาที่ต้องต่อสู้กับการท้าทายต่อศรัทธา ต่อจาก เดอะลาสเทมป์เทชันออฟไครสต์ และ คุนดุน

อ้างอิง

ภาพยนตร์ที่ออกฉายในปี พ.ศ. 2559
ภาพยนตร์อเมริกัน
ภาพยนตร์ชีวิต
ภาพยนตร์อิงประวัติศาสตร์
ภาพยนตร์ที่กำกับโดย มาร์ติน สกอร์เซซี
ภาพยนตร์โดยพาราเมาต์พิกเจอส์
การเบียดเบียนคริสต์ศาสนิกชน